b'\n_START_ARTICLE_\nVzhodna platana\n_START_SECTION_\nOpis\n_START_PARAGRAPH_\nDrevo zraste od 30 do 35 metrov visoko, deblo pa je valjasto in je prekrito s svetlo skorjo, kremaste barve, ki se lupi v velikih luskah. Kro\xc5\xa1nja drevesa je okroglasta, listi pa so dokaj veliki in dlanasto deljeni. Mladi so dlakavi, kasneje pa postanejo gladki._NEWLINE_Enospolna socvetja na vise\xc4\x8dih pecljih vzcvetejo aprila ali maja in imajo zna\xc4\x8dilno okroglo obliko. Oplojena socvetja ostanejo na drevesih celo zimo, zgodaj spomladi pa razpadejo na posamezne ore\xc5\xa1ke, v katerih so semena. Ti ore\xc5\xa1ki so obdani z dla\xc4\x8dicami, kar omogo\xc4\x8da u\xc4\x8dinkovito raz\xc5\xa1irjanje.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nVzhodna platana je samorasla v zmernem pasu zahodne Azije in v ju\xc5\xbeni Italiji ter Siciliji. Uspeva na rodovitnih, vla\xc5\xbenih tleh z debelo plastjo prsti. Rada ima svetla mesta, razmno\xc5\xbeuje pa se s semeni in s potaknjenci._NEWLINE_Les je svetel in srednje trd, gospodarsko pa vzhodna platana ni pomembna vrsta. Zaradi dokaj hitre rasti in bogate sence jo pogosto zasajajo v parkih.'